Fi stqarrija Transport Malta qalet li ma sabitx oġġezzjoni għat-talba tar-Reġjun tat-Tramuntana biex tiġi stallata speed camera ġdida fil-by pass ta’ San Pawl il-Baħar f’tentattiv biex jitrażżan is-sewqan eċċessiv li jkun hemm spiss f’din it-triq. Transport Malta qalet ukoll li segwiet il-parir li ta f’seduta tal-Qorti l-Maġistrat Francesco Depasquale meta ħeġġeġ lill-Awtorità tikkunsidra li tistalla speed camera f’dan il-by pass. Żewġ cameras ġew stallati aktar kmieni din il-ġimgħa, waħda fuq kull naħa tat-triq f’nofs il-by pass. Sa llum iżda għadhom ma twaħħlu l-ebda tabelli li jinfurmaw lis-sewwieqa bil-preżenza ta’ dawn l-ispeed cameras, għalkem hemm tabella fil-bidu tal-by pass fuq kull naħa, li turi li għas-sewqan minn din it-troq japplika l-limitu nazzjonali tal-veloċità. Dan il-limitu nazzjonali huwa differenti skont it-tip ta’ vettura li wieħed ikun qed isuq. Il-limitu nazzjonali tal-veloċità għall-karozzi privati huwa ta’ 80 kilometru fis-siegħa. Madankollu minn stħarriġ li għamel tvm.com.mt irriżulta li sakemm ma jkunx hemm kollox f’postu, inkluż tabelli li javżaw lis-sewwieqa b’dawn l-ispeed cameras, mhux se joħorġu kontravenzjonijiet. Sorsi qalu li dan jagħmluh biex ladarba jkun hemm kollox stallat inkluż it-tabelli kollha, ħadd aktar ma jkollu skuża li ma kienx jaf u jkun ovvju li jkun saq b’veloċità eċċessiva għax ried hu/hi. It-tabella fil-bidu tal-by pass ta’ San Pawl li tfisser li japplika l-limitu nazzjonali tal-veloċità.